In nomine Patris et Filii et Spiritus Sancti. Amen. Anno Domini Mº CCº sexagesimo, mense octobris, feria quinta ante festum sancti Dyonisii, nos fratres Raymundus, prior Villenove, et P., cellerarius Moysiacensis, et B., prior de Salvitate Montis Corbelli, monachi Moysiacenses, electi compromissarii, una cum religiosis viris G., priore Moysiacensi, et B., priore Beate Marie Deaurate Tholose, a fratre P., priore claustrali, et toto conventu Moysiacensi, et in nos predictos quinque vel majorem partem nostrorum ab eis potestate collata, ut nos quinque vel major pars nostrorum vice omnium provideremus de abbate monasterio Moysiacensi, per postulationem vel electionem de nobis vel de aliis monachis Moysiacensibus, vel etiam de ordine Cluniacensi; habito inter nos quinque diligenti tractatu, cum omnes non possemus in unam concordare personam, nos predicti tres, qui sumus major pars, invocata Sancti Spiritus gratia, Deum habentes pre oculis, et utilitate Moysiacensis ecclesie diligenter inspecta, postulando elegimus et eligendo postulamus coram vobis, reverende pater domine Yvo, abbas Cluniacensis, [prout moris est et consuetudinis in ecclesia Cluniacensi et Moysiacensi actenus observate] in abbatem Moysiacensem venerabilem et religiosum patrem B[ertrandum], abbatem Figiacensem, in spiritualibus et temporalibus circumspectum; et ut fides plenaria adhibeatur predictis, huic decreto sigilla nostra nos duo fratres R., prior Villenove, et P., cellerarius Moysiacensis, duximus apponenda; et quia nos frater B., prior de Salvitate, sigillum proprium non habebamus pre manibus, sigillo religiosi viri P., prioris de Carennaco, una cum sigillis duorum nobis adherentium predictorum, presens decretum duximus roborandum, et supplicamus nos tres predicti reverendo patri nostro domino abbati Cluniacensi, ut ipse sigillum suum huic presenti decreto apponat. Datum Anetz, anno et die predictis. (Fragment de sceau.)